EL MUSEU COM A ELEMENT DINAMITZADOR DEL TURISME LOCAL:

EL CAS DEL MUSEU DE CANTERERIA D’AGOST

El Museu de Cantereria d’Agost es troba situat en una antiga fàbrica de ceràmica de començaments del segle XX. La rehabilitació de l’edifici ha sigut llarga, la qual cosa ha provocat que haja estat durant un període de deu anys en una seu provisional. Actualment, el Museu reprèn la seua activitat en les noves instal·lacions, amb una clara vocació de convertir-se en el principal producte cultural i turístic local, que ha de funcionar com a corretja de transmissió per a la dinamització turística del municipi.
Per tant, el Museu ha d’acomplir una triple missió. En primer lloc i com qualsevol altre museu públic, ha d’oferir un servei de qualitat, orientat especialment a la didàctica cap a persones de qualsevol condició, encara que té com un dels seus col·lectius principals a la població escolar; en segon lloc, ha de servir de pol d’atracció de residents i turistes oferint visites guiades a l’exposició permanent, les exposicions temporals i els tallers didàctics; i, en tercer lloc, ha de redistribuir els visitants entre els altres recursos culturals i de lleure que té la població, especialment, els tallers de cantereria, però també l’entorn natural de la Serra del Maigmó, així com la variada gastronomia local. Es tracta, doncs, de crear sinèrgies que impliquen a diferents col·lectius, tant de les administracions públiques com, sobretot, de la iniciativa privada i que, en definitiva, donen un impuls a l’econòmica local a partir de la promoció dels elements que són propis del municipi. Precisament, el Museu de Cantereria, per la seua temàtica i ubicació, és un recurs que no es pot trobar en cap altre punt de la província d’Alacant, la qual cosa és un dels seus principals atractius, que es pretén explotar per tal d’atraure visitants.
